Խոսելով ծիսակատարությունների եւ տոների մասին՝ Տեր Տիգրանը փաստեց, որ վերջին տարիներին տեղեկացվածության առումով բավականին առաջընթաց կա. «Իմ հոգեւոր ծառայության ընթացքում կամաց-կամաց սկսել ենք այդ տոները դարձնել ճանաչված: Նախկինում Ջավախքում ապրող հայերը երկու տոն գիտեին՝ Սուրբ ծնունդ եւ Զատիկ, մնացածները ինչ-որ մի տեղից լսել էին եւ չէին էլ հետաքրքրվել, թե դա ինչ է, բայց մենք կատարեցինք մեր առաքելությունը, տարբեր տոներ ներկայացրեցինք, դրանց նախապատմությանը ծանոթացրեցինք եւ այլն: Դեռ 99 տոկոս ունենք անելու եւ հույս ունենք, որ դա էլ կհասցնենք»,- ասաց նա: